CELEX: 32018L0849
Language: ro
Date: 2018-05-30 00:00:00
Title: Directiva (UE) 2018/849 a Parlamentului European și a Consiliului din 30 mai 2018 de modificare a Directivei 2000/53/CE privind vehiculele scoase din uz, a Directivei 2006/66/CE privind bateriile și acumulatorii și deșeurile de baterii și acumulatori și a Directivei 2012/19/UE privind deșeurile de echipamente electrice și electronice (Text cu relevanță pentru SEE)

14.6.2018   
               
               
                  RO
               
               
                  Jurnalul Oficial al Uniunii Europene
               
               
                  L 150/93
               
            DIRECTIVA (UE) 2018/849 A PARLAMENTULUI EUROPEAN ȘI A CONSILIULUI
      din 30 mai 2018
      de modificare a Directivei 2000/53/CE privind vehiculele scoase din uz, a Directivei 2006/66/CE privind bateriile și acumulatorii și deșeurile de baterii și acumulatori și a Directivei 2012/19/UE privind deșeurile de echipamente electrice și electronice
      (Text cu relevanță pentru SEE)
      PARLAMENTUL EUROPEAN ȘI CONSILIUL UNIUNII EUROPENE,
      având în vedere Tratatul privind funcționarea Uniunii Europene, în special articolul 192 alineatul (1),
      având în vedere propunerea Comisiei Europene,
      după transmiterea proiectului de act legislativ către parlamentele naționale,
      având în vedere avizul Comitetului Economic și Social European (1),
      având în vedere avizul Comitetului Regiunilor (2),
      hotărând în conformitate cu procedura legislativă ordinară (3),
      întrucât:
      
                  (1)
               
               
                  Gestionarea deșeurilor în Uniune ar trebui să fie îmbunătățită pentru a proteja, a conserva și a îmbunătăți calitatea mediului, pentru a proteja sănătatea umană, pentru a asigura utilizarea prudentă, eficientă și rațională a resurselor naturale și pentru a promova principiile economiei circulare.
               
            
                  (2)
               
               
                  Pentru a reduce sarcina de reglementare suportată de unitățile sau întreprinderile mici, ar trebui să se introducă o simplificare a cerințelor de autorizare și de înregistrare a acestora.
               
            
                  (3)
               
               
                  Rapoartele de punere în aplicare elaborate de statele membre o dată la trei ani nu s-au dovedit a fi un instrument eficace pentru verificarea conformității sau pentru asigurarea unei bune puneri în aplicare, generând sarcini administrative inutile. Prin urmare, este oportun să se abroge dispozițiile care impun statelor membre obligația de a elabora astfel de rapoarte. În schimb, monitorizarea conformității ar trebui să se bazeze exclusiv pe datele pe care statele membre le raportează în fiecare an Comisiei.
               
            
                  (4)
               
               
                  Datele raportate de statele membre sunt esențiale pentru Comisie în cadrul evaluării respectării dreptului Uniunii în domeniul deșeurilor de către statele membre. Calitatea, fiabilitatea și comparabilitatea datelor ar trebui îmbunătățite prin introducerea unui punct de intrare unic pentru toate datele referitoare la deșeuri, prin eliminarea obligațiilor de raportare caduce, prin evaluarea comparativă a metodologilor naționale de raportare și prin introducerea unui raport privind verificarea calității datelor.
               
            
                  (5)
               
               
                  Raportarea fiabilă a datelor privind gestionarea deșeurilor este esențială pentru punerea în aplicare eficientă și asigurarea comparabilității datelor între statele membre. Prin urmare, atunci când raportează cu privire la îndeplinirea obiectivelor stabilite în Directivele 2000/53/CE (4), 2006/66/CE (5) și 2012/19/UE (6) ale Parlamentului European și ale Consiliului, statele membre ar trebui să utilizeze cele mai recente norme elaborate de Comisie și metodologiile elaborate de respectivele autorități naționale competente responsabile cu punerea în aplicare a respectivelor directive.
               
            
                  (6)
               
               
                  Ierarhia deșeurilor stabilită în Directiva 2008/98/CE a Parlamentului European și a Consiliului (7) stabilește ordinea priorităților în legislația Uniunii privind prevenirea și gestionarea deșeurilor. Atunci când se conformează obiectivelor prezentei directive, statele membre ar trebui să ia măsurile necesare pentru a ține seama de ordinea priorităților din ierarhia deșeurilor și pentru a asigura punerea în practică a respectivelor priorități.
               
            
                  (7)
               
               
                  În contextul angajamentului Uniunii de a realiza tranziția către o economie circulară, Directivele 2000/53/CE, 2006/66/CE și 2012/19/UE ar trebui revizuite și, după caz, modificate, ținând seama de punerea lor în aplicare și acordând atenție, printre altele, fezabilității stabilirii unor ținte pentru materiale specifice conținute în fluxurile de deșeuri relevante. În cadrul revizuirii Directivei 2000/53/CE, ar trebui să se acorde atenție, de asemenea, problemei vehiculelor scoase din uz care nu sunt contabilizate, inclusiv transferului de vehicule uzate despre care se crede că ar putea fi vehicule scoase din uz, dar și aplicării Orientărilor corespondenților nr. 9 privind transferurile de vehicule scoase din uz. La revizuirea Directivei 2006/66/CE, ar trebui, de asemenea, să se țină seama de evoluția tehnică a unor noi tipuri de baterii care nu folosesc substanțe periculoase.
               
            
                  (8)
               
               
                  În vederea modificării și completării Directivei 2000/53/CE și în vederea modificării Directivei 2012/19/UE, competența de a adopta acte în conformitate cu articolul 290 din Tratatul privind funcționarea Uniunii Europene ar trebui delegată Comisiei în ceea ce privește articolul 4 alineatul (2) litera (b), articolul 5 alineatul (5), articolul 6 alineatul (6) și articolul 8 alineatul (2) din Directiva 2000/53/CE, astfel cum a fost modificată prin prezenta directivă, și articolul 19 din Directiva 2012/19/UE, astfel cum a fost modificată prin prezenta directivă. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare (8). În special, pentru a asigura participarea egală la pregătirea actelor delegate, Parlamentul European și Consiliul primesc toate documentele în același timp cu experții din statele membre, iar experții acestor instituții au acces sistematic la reuniunile grupurilor de experți ale Comisiei însărcinate cu pregătirea actelor delegate.
               
            
                  (9)
               
               
                  În vederea asigurării unor condiții uniforme pentru punerea în aplicare a Directivei 2000/53/CE în ceea ce privește articolul 7 alineatul (2) și articolul 9 alineatul (1d) din respectiva directivă astfel cum a fost modificată prin prezenta directivă, și pentru punerea în aplicare a Directivei 2012/19/UE în ceea ce privește articolul 16 alineatul (9) din respectiva directivă astfel cum a fost modificată prin prezenta directivă, ar trebui conferite competențe de executare Comisiei. Respectivele competențe ar trebui exercitate în conformitate cu Regulamentul (UE) nr. 182/2011 al Parlamentului European și al Consiliului (9).
               
            
                  (10)
               
               
                  Întrucât obiectivele prezentei directive, și anume îmbunătățirea gestionării deșeurilor în Uniune și, prin aceasta, contribuția la protecția, conservarea și îmbunătățirea calității mediului și la utilizarea prudentă și rațională a resurselor naturale, nu pot fi realizate în mod satisfăcător de către statele membre, dar, având în vedere amploarea și efectele măsurilor, obiectivele respective pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat la articolul respectiv, prezenta directivă nu depășește ceea ce este necesar pentru atingerea acestor obiective.
               
            
                  (11)
               
               
                  Prin urmare, Directivele 2000/53/CE, 2006/66/CE și 2012/19/UE ar trebui modificate în consecință.
               
            
                  (12)
               
               
                  În conformitate cu Declarația politică comună din 28 septembrie 2011 a statelor membre și a Comisiei privind documentele explicative (10), statele membre s-au angajat ca, în cazurile justificate, la notificarea măsurilor de transpunere să transmită, de asemenea, unul sau mai multe documente care să explice relația dintre componentele unei directive și părțile corespunzătoare din instrumentele naționale de transpunere. În ceea ce privește prezenta directivă, legiuitorul consideră că transmiterea unor astfel de documente este justificată,
               
            ADOPTĂ PREZENTA DIRECTIVĂ:
      Articolul 1
      Modificarea Directivei 2000/53/CE
      Directiva 2000/53/CE se modifică după cum urmează:
      
                  1.
               
               
                  La articolul 4 alineatul (2), litera (b) se înlocuiește cu următorul text:
                  
                              „(b)
                           
                           
                              Comisia este împuternicită să adopte acte delegate în conformitate cu articolul 9a, de modificare la intervale regulate a anexei II în vederea adaptării sale la progresele tehnice și științifice, astfel încât:
                              
                                          (i)
                                       
                                       
                                          după caz, să stabilească valorile concentrațiilor maxime până la care este tolerată existența substanțelor menționate la litera (a) de la prezentul alineat în anumite materiale și componente ale vehiculelor;
                                       
                                    
                                          (ii)
                                       
                                       
                                          să excepteze anumite materiale și componente ale vehiculelor de la aplicarea dispozițiilor literei (a) de la prezentul alineat, dacă utilizarea substanțelor menționate la respectiva literă nu poate fi evitată;
                                       
                                    
                                          (iii)
                                       
                                       
                                          să elimine materiale și componente ale vehiculelor din anexa II dacă utilizarea substanțelor menționate la litera (a) de la prezentul alineat poate fi evitată;
                                       
                                    
                                          (iv)
                                       
                                       
                                          pe baza punctelor (i) și (ii) să desemneze materialele și componentele vehiculelor care pot fi detașate înainte de continuarea tratării și să solicite ca acestea să fie etichetate sau identificate prin alte mijloace adecvate.
                                       
                                    Comisia adoptă un act delegat separat cu privire la fiecare substanță, material sau componentă vizată în sensul punctelor (i)-(iv).”
                           
                        
            
                  2.
               
               
                  La articolul 5, alineatul (5) se înlocuiește cu următorul text:
                  „(5)   Statele membre iau măsurile necesare pentru a se asigura că autoritățile lor competente recunosc și acceptă reciproc certificatele de distrugere eliberate în alte state membre în conformitate cu alineatul (3) de la prezentul articol.
                  Comisia este împuternicită să adopte acte delegate în conformitate cu articolul 9a de completare a prezentei directive prin stabilirea cerințelor minime pentru certificatul de distrugere.”
               
            
                  3.
               
               
                  Articolul 6 se modifică după cum urmează:
                  
                              (a)
                           
                           
                              alineatul (1) se înlocuiește cu următorul text:
                              „(1)   Statele membre iau măsurile necesare pentru a se asigura că toate vehiculele scoase din uz sunt depozitate (chiar și temporar) și tratate în conformitate cu ierarhia deșeurilor și cu cerințele generale stabilite la articolul 4 din Directiva 2008/98/CE a Parlamentului European și a Consiliului (*1) și în conformitate cu cerințele tehnice minime stabilite în anexa I la prezenta directivă, fără a aduce atingere reglementărilor naționale în materie de sănătate și mediu.
                              
                                 (*1)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).”;"
                        
                           
                        
                              (b)
                           
                           
                              alineatul (6) se înlocuiește cu următorul text:
                              „(6)   Comisia este împuternicită să adopte acte delegate în conformitate cu articolul 9a, de modificare a anexei I în vederea adaptării sale la progresele tehnice și științifice.”
                           
                        
            
                  4.
               
               
                  La articolul 7 alineatul (2), al treilea paragraf se înlocuiește cu următorul text:
                  „Comisia poate adopta acte de punere în aplicare în ceea ce privește normele detaliate necesare pentru a controla respectarea de către statele membre a obiectivelor stabilite la primul paragraf din prezentul alineat. Atunci când pregătește astfel de norme, Comisia ține seama de toți factorii relevanți, inclusiv disponibilitatea datelor și chestiunea importurilor și exporturilor de vehicule scoase din uz. Respectivele acte de punere în aplicare se adoptă în conformitate cu procedura de examinare menționată la articolul 11 alineatul (2).”
               
            
                  5.
               
               
                  La articolul 8, alineatul (2) se înlocuiește cu următorul text:
                  „(2)   Comisia este împuternicită să adopte acte delegate în conformitate cu articolul 9a, de completare a prezentei directive prin stabilirea standardelor menționate la alineatul (1) de la prezentul articol. Atunci când pregătește astfel de standarde, Comisia ține seama de activitatea desfășurată în acest domeniu de forurile internaționale relevante. Comisia contribuie în mod corespunzător la această activitate.”
               
            
                  6.
               
               
                  Articolul 9 se modifică după cum urmează:
                  
                              (a)
                           
                           
                              alineatul (1) se elimină;
                           
                        
                              (b)
                           
                           
                              se introduc următoarele alineate:
                              „(1a)   Statele membre raportează Comisiei, pentru fiecare an calendaristic, datele privind punerea în aplicare a articolului 7 alineatul (2).
                              Statele membre raportează datele pe cale electronică în termen de 18 luni de la sfârșitul anului de raportare pentru care sunt colectate datele. Acestea se raportează în formatul stabilit de Comisie în conformitate cu alineatul (1d) de la prezentul articol.
                              Prima perioadă de raportare începe în primul an calendaristic complet după adoptarea actului de punere în aplicare ce stabilește formatul de raportare, în conformitate cu alineatul (1d) de la prezentul articol, și cuprinde datele pentru perioada de raportare respectivă.
                              (1b)   Datele raportate de statele membre în conformitate cu alineatul (1a) sunt însoțite de un raport privind verificarea calității.
                              (1c)   Comisia analizează datele raportate în conformitate cu alineatul (1a) și publică un raport privind rezultatele analizei respective. Raportul evaluează modul de organizare a colectării datelor, sursele datelor și metodologia utilizată în statele membre, precum și caracterul complet, fiabilitatea, actualitatea și consecvența datelor respective. Evaluarea poate include recomandări specifice de îmbunătățire. Raportul se elaborează după prima raportare a datelor de către statele membre și, ulterior, o dată la patru ani.
                              (1d)   Comisia adoptă acte de punere în aplicare care stabilesc formatul pentru raportarea datelor în conformitate cu alineatul (1a) de la prezentul articol. Respectivele acte de punere în aplicare se adoptă în conformitate cu procedura de examinare menționată la articolul 11 alineatul (2).”
                           
                        
            
                  7.
               
               
                  Se introduce următorul articol:
                  „Articolul 9a
                  Exercitarea delegării de competențe
                  (1)   Competența de a adopta acte delegate este conferită Comisiei în condițiile prevăzute la prezentul articol.
                  (2)   Competența de a adopta acte delegate menționată la articolul 4 alineatul (2) litera (b), la articolul 5 alineatul (5), la articolul 6 alineatul (6) și la articolul 8 alineatul (2) se conferă Comisiei pe o perioadă de cinci ani de la 4 iulie 2018. Comisia prezintă un raport privind delegarea de competențe cu cel puțin nouă luni înainte de încheierea perioadei de 5 ani. Delegarea de competențe se prelungește tacit cu perioade de timp identice, cu excepția cazului în care Parlamentul European sau Consiliul se opune prelungirii respective cu cel puțin trei luni înainte de încheierea fiecărei perioade.
                  (3)   Delegarea de competențe menționată la articolul 4 alineatul (2) litera (b), la articolul 5 alineatul (5), la articolul 6 alineatul (6) și la articolul 8 alineatul (2) poate fi revocată oricând de Parlamentul European sau de Consiliu. O decizie de revocare pune capăt delegării de competențe specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere actelor delegate care sunt deja în vigoare.
                  (4)   Înainte de adoptarea unui act delegat, Comisia consultă experții desemnați de fiecare stat membru în conformitate cu principiile prevăzute în Acordul interinstituțional din 13 aprilie 2016 privind o mai bună legiferare (*2).
                  (5)   De îndată ce adoptă un act delegat, Comisia îl notifică simultan Parlamentului European și Consiliului.
                  (6)   Un act delegat adoptat în temeiul articolului 4 alineatul (2) litera (b), al articolului 5 alineatul (5), al articolului 6 alineatul (6) și al articolului 8 alineatul (2) intră în vigoare numai în cazul în care nici Parlamentul European și nici Consiliul nu au formulat obiecțiuni în termen de două luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecțiuni. Respectivul termen se prelungește cu două luni la inițiativa Parlamentului European sau a Consiliului.
                  
                     (*2)  JO L 123, 12.5.2016, p. 1.”"
                        
               
            
                  8.
               
               
                  Se introduce următorul articol:
                  „Articolul 10a
                  Revizuirea
                  Până la 31 decembrie 2020, Comisia revizuiește prezenta directivă și, în acest scop, prezintă un raport Parlamentului European și Consiliului, însoțit, dacă este cazul, de o propunere legislativă.”
               
            
                  9.
               
               
                  Articolul 11 se înlocuiește cu următorul text:
                  „Articolul 11
                  Procedura comitetelor
                  (1)   Comisia este asistată de un comitet. Respectivul comitet reprezintă un comitet în înțelesul Regulamentului (UE) nr. 182/2011 al Parlamentului European și al Consiliului (*3).
                  (2)   În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
                  În cazul în care comitetul nu emite un aviz, Comisia nu adoptă proiectul de act de punere în aplicare și se aplică articolul 5 alineatul (4) al treilea paragraf din Regulamentul (UE) nr. 182/2011.
                  
                     (*3)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).”"
                        
               
            Articolul 2
      Modificarea Directivei 2006/66/CE
      Directiva 2006/66/CE se modifică după cum urmează:
      
                  1.
               
               
                  La articolul 10, alineatul (3) se înlocuiește cu următorul text:
                  „(3)   Statele membre monitorizează ratele de colectare anual, în conformitate cu sistemul descris în anexa I la prezenta directivă. Fără a aduce atingere Regulamentului (CE) nr. 2150/2002 al Parlamentului European și al Consiliului (*4), statele membre transmit Comisiei, pe cale electronică, rapoarte, în termen de 18 luni de la sfârșitul anului de raportare pentru care sunt colectate datele. Rapoartele indică modul în care au fost obținute datele necesare pentru a calcula ratele de colectare.
                  
                     (*4)  Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile (JO L 332, 9.12.2002, p. 1).”"
                        
               
            
                  2.
               
               
                  La articolul 12, alineatul (5) se înlocuiește cu următorul text:
                  „(5)   Statele membre prezintă un raport privind nivelurile de reciclare realizate în fiecare an calendaristic în cauză și îndeplinirea nivelurilor de eficiență a reciclării menționate în anexa III, partea B. Statele membre transmit aceste date Comisiei pe cale electronică, în termen de 18 luni de la sfârșitul anului de raportare pentru care sunt colectate datele.”
               
            
                  3.
               
               
                  Articolul 22 se elimină.
               
            
                  4.
               
               
                  Se introduce următorul articol:
                  „Articolul 22a
                  Stimulente pentru aplicarea ierarhiei deșeurilor
                  Pentru a contribui la obiectivele stabilite în prezenta directivă, statele membre pot utiliza instrumente economice și alte măsuri în scopul de a oferi stimulente pentru aplicarea ierarhiei deșeurilor, cum ar fi cele indicate în anexa IVa la Directiva 2008/98/CE sau alte instrumente și măsuri adecvate.”
               
            
                  5.
               
               
                  Articolul 23 se modifică după cum urmează:
                  
                              (a)
                           
                           
                              alineatul (1) se înlocuiește cu următorul text:
                              „(1)   Până la 31 decembrie 2018, Comisia elaborează un raport privind punerea în aplicare a prezentei directive și impactul acesteia asupra mediului și a funcționării pieței interne.”;
                           
                        
                              (b)
                           
                           
                              la alineatul (2), teza introductivă se înlocuiește cu următorul text:
                              „(2)   Comisia include în raportul său o evaluare privind următoarele aspecte ale prezentei directive:”.
                           
                        
            Articolul 3
      Modificarea Directivei 2012/19/UE
      Directiva 2012/19/UE se modifică după cum urmează:
      
                  1.
               
               
                  Articolul 16 se modifică după cum urmează:
                  
                              (a)
                           
                           
                              alineatul (5) se elimină;
                           
                        
                              (b)
                           
                           
                              se adaugă următoarele alineate:
                              „(6)   Statele membre raportează Comisiei, pentru fiecare an calendaristic, datele privind punerea în aplicare a alineatului (4).
                              Statele membre raportează datele pe cale electronică în termen de 18 luni de la sfârșitul anului de raportare pentru care sunt colectate datele. Datele se raportează în formatul stabilit de Comisie în conformitate cu alineatul (9).
                              Prima perioadă de raportare începe în primul an calendaristic complet după adoptarea actului de punere în aplicare ce stabilește formatul de raportare, în conformitate cu alineatul (9), și cuprinde datele pentru perioada de raportare respectivă.
                              (7)   Datele raportate de statele membre în conformitate cu alineatul (6) sunt însoțite de un raport privind verificarea calității.
                              (8)   Comisia analizează datele raportate în conformitate cu alineatul (6) și publică un raport privind rezultatele analizei respective. Raportul evaluează modul de organizare a colectării datelor, sursele datelor și metodologia utilizată în statele membre, precum și caracterul complet, fiabilitatea, actualitatea și consecvența datelor respective. Evaluarea poate include recomandări specifice de îmbunătățire. Raportul se elaborează după prima raportare a datelor de către statele membre și, ulterior, o dată la patru ani.
                              (9)   Comisia adoptă acte de punere în aplicare care stabilesc formatul pentru raportarea datelor menționate la alineatul (6) de la prezentul articol. Respectivele acte de punere în aplicare se adoptă în conformitate cu procedura de examinare menționată la articolul 21 alineatul (2).”
                           
                        
            
                  2.
               
               
                  Se introduce următorul articol:
                  „Articolul 16a
                  Stimulente pentru aplicarea ierarhiei deșeurilor
                  Pentru a contribui la obiectivele stabilite în prezenta directivă, statele membre pot utiliza instrumente economice și alte măsuri în scopul de a oferi stimulente pentru aplicarea ierarhiei deșeurilor de tipul celor indicate în anexa IVa la Directiva 2008/98/CE sau alte instrumente și măsuri adecvate.”
               
            
                  3.
               
               
                  La articolul 19, primul paragraf se înlocuiește cu următorul text:
                  „Comisia este împuternicită să adopte acte delegate în conformitate cu articolul 20 din prezenta directivă în ceea ce privește modificările necesare în vederea adaptării anexelor IV, VII, VIII și IX la prezenta directivă la progresele științifice și tehnice. Comisia adoptă un act delegat separat pentru fiecare anexă care trebuie modificată. La modificarea anexei VII la prezenta directivă, trebuie să se țină seama de derogările acordate în temeiul Directivei 2011/65/UE a Parlamentului European și a Consiliului (*5).
                  
                     (*5)  Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (JO L 174, 1.7.2011, p. 88).”"
                        
               
            Articolul 4
      Transpunere
      (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 5 iulie 2020. Statele membre informează de îndată Comisia cu privire la aceasta.
      Atunci când statele membre adoptă aceste acte, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri..
      (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă. Comisia informează celelalte state membre cu privire la aceasta.
      Articolul 5
      Intrarea în vigoare
      Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
      Articolul 6
      Destinatari
      Prezenta directivă se adresează statelor membre.
      
         Adoptată la Strasbourg, 30 mai 2018.
         
            
               Pentru Parlamentul European
            
            
               Președintele
            
            A. TAJANI
         
         
            
               Pentru Consiliu
            
            
               Președintele
            
            L. PAVLOVA
         
      
      
         (1)  JO C 264, 20.7.2016, p. 98.
      
         (2)  JO C 17, 18.1.2017, p. 46.
      
         (3)  Poziția Parlamentului European din 18 aprilie 2018 (nepublicată încă în Jurnalul Oficial) și Decizia Consiliului din 22 mai 2018.
      
         (4)  Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (JO L 269, 21.10.2000, p. 34).
      
         (5)  Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori și de abrogare a Directivei 91/157/CEE (JO L 266, 26.9.2006, p. 1).
      
         (6)  Directiva 2012/19/UE a Parlamentului European și a Consiliului din 4 iulie 2012 privind deșeurile de echipamente electrice și electronice (DEEE) (JO L 197, 24.7.2012, p. 38).
      
         (7)  Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive (JO L 312, 22.11.2008, p. 3).
      
         (8)  JO L 123, 12.5.2016, p. 1.
      
         (9)  Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
      
         (10)  JO C 369, 17.12.2011, p. 14.